Forslag til Rådets direktiv om ændring af Rådets direktiv 92/12/EØF om den generelle ordning for punktafgiftspligtige varer, om oplægning og omsætning heraf samt om kontrol hermed (97/C 51/07) KOM(96) 548 endelig udg. - 96/0266(CNS)

(Forelagt af Kommissionen)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 99,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I Rådets direktiv 92/12/EØF (1) fastlægges den generelle ordning for oplægning og omsætning af punktafgiftspligtige varer og for kontrol hermed;

artikel 26 i nævnte direktiv indeholder en undtagelsesbestemmelse, der gør det muligt for Danmark at opkræve punktafgift af alkoholholdige drikkevarer og tobaksvarer over bestemte mængder, som privatpersoner erhverver med punktafgiften betalt i andre medlemsstater og indfører til eget brug;

med en henvisning til artikel 26 i direktiv 92/12/EØF indeholder Sveriges og Finlands tiltrædelsesakt (2) en bestemmelse om, at de på samme betingelser kan opkræve punktafgift af et større antal alkoholholdige drikkevarer og tobaksvarer;

disse undtagelsesbestemmelser blev vedtaget med den begrundelse, at en øjeblikkelig, total ophævelse af de kvantitative begrænsninger på indførsel af visse afgiftsfri varer i et Europa uden indre grænser, hvor punktafgifterne varierer betydeligt, ville have foranlediget en uacceptabel ændring af handelsmønstret, et uacceptabelt provenutab og en fordrejning af konkurrencen i de pågældende lande, som traditionelt har opereret med høje punktafgifter både som en vigtig indtægtskilde og af sundhedsmæssige hensyn;

undtagelserne gjaldt »indtil den 31. december 1996 . . . i kraft af en revisionsordning svarende til ordningen i artikel 28l i direktiv 77/388/EØF« (3);

den 31. december 1996 vil minimumssatserne for punktafgifter i EF imidlertid være lavere end ventet, dengang undtagelsesbestemmelserne blev vedtaget, hvorfor ophævelsen af bestemmelserne på den oprindeligt fastsatte dato vil skabe større problemer end ventet;

det er derfor hensigtsmæssigt at give disse medlemsstater mere tid til at tilpasse sig ved at udsætte den i artikel 26 fastsatte frist;

bestemmelserne i artikel 26 repræsenterer imidlertid en afvigelse fra et af de grundlæggende principper for det indre marked, nemlig borgernes ret til at transportere varer erhvervet til eget brug frit omkring i EF uden at pådrage sig nye afgifter, hvorfor det er nødvendigt at begrænse konsekvenserne af afvigelsen så vidt muligt;

det er derfor nødvendigt på den ene side at sikre en gradvis lempelse af de kvantitative begrænsninger, som kan anvendes indtil deres endelige afskaffelse den 30. juni 2002, og på den anden side at nedsætte det tidsrum, hvori personer med bopæl i de berørte lande skal have opholdt sig uden for deres hjemland, før de kan drage fordel af en afgiftsfritagelse fra 36 til 24 timer, jf. artikel 26, stk. 2, andet led;

de pågældende medlemsstater kan selv fastlægge de nærmere enkeltheder vedrørende den gradvise lempelse på baggrund af alle relevante faktorer;

der skal dog føres tilsyn med den gradvise lempelse senest halvvejs i dens forløb -

UDSTEDT FØLGENDE DIREKTIV:

Artikel 1

I Rådets direktiv 92/12/EØF foretages følgende ændringer:

Direktivets artikel 26 affattes således:

»Artikel 26

1. Med forbehold af artikel 8 kan Danmark, Finland og Sverige indtil den 30. juni 2002 anvende de i denne artikels stk. 2 og 3 omhandlede særlige bestemmelser på visse alkoholholdige drikkevarer og tobaksvarer, som privatpersoner erhverver i andre medlemsstater og indfører i ovennævnte medlemsstater til eget brug.

2. Fra den 1. januar 1997 kan Danmark, Finland og Sverige fortsat anvende de samme begrænsninger for den mængde varer, der kan indføres i disse medlemsstater uden betaling af yderligere punktafgifter, som de anvendte den 31. december 1996. De pågældende medlemsstater afskaffer gradvis disse begrænsninger.

3. Danmark, Finland og Sverige kan, når disse varer indføres af personer med bopæl i de pågældende medlemsstater, begrænse den afgiftsfrie kvote til kun at gælde personer, der har opholdt sig uden for disse medlemsstater i over 24 timer.

4. Inden den 31. december 1999 aflægger Kommissionen beretning for Rådet og Europa-Parlamentet om anvendelsen af denne artikel.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 1997. De underretter Kommissionen derom.

Når medlemsstaterne vedtager disse love og administrative bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv er rettet til medlemsstaterne.

(1) EFT nr. L 76 af 23. 3. 1992, s. 1.

(2) EFT nr. C 241 af 19. 8. 1994, s. 339.

(3) EFT nr. L 76 af 23. 3. 1992, s. 11.